Diari Oficial de la Generalitat Valenciana


Sumari del DOGV 4604, del 08-10-2003 (2003/10365)

DECRET 14/2003, de 30 de setembre, del president de la Generalitat, pel qual concedix el Premi Julio González de la Generalitat Valenciana corresponent a l'any 2003 a Markus Lüpertz.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   4604

Data del DOGV
:   08-10-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/10975


Data del document
:   30-09-2003

Organisme emissor
:   Presidència de la Generalitat

Tipus de document
:   Decret

Descriptors 

:   * premi cultural
    * belles arts
    * distinció honorífica

DECRET 14/2003, de 30 de setembre, del president de la Generalitat, pel qual concedix el Premi Julio González de la Generalitat Valenciana corresponent a l'any 2003 a Markus Lüpertz. [2003/10523]
  
El Decret 166/2000, de 31 d'octubre, del Govern Valencià, va instituir el Premi Julio González de la Generalitat Valenciana per a distingir les persones físiques que, pels seus mèrits, hagueren contribuït a destacar la creació artística en el seu nivell internacional. Segons que disposa el decret esmentat, el premi es concedix anualment per decret del president de la Generalitat Valenciana, a proposta conjunta del president de l'Institut Valencià d'Art Modern (IVAM) i del seu director gerent.
  
En l'edició corresponent a l'any 2003, la distinció vol destacar la trajectòria artística del pintor i escultor Markus Lüpertz, en reconeixement de la seua labor en el camp de les arts plàstiques, i la seua aportació a l'art modern.
  
Markus Lüpertz naix a Bohèmia (Txèquia) en 1941, però molt jove es trasllada amb la seua família a Alemanya. Cursa estudis de Belles Arts a Krefeld i Düsseldorf. En 1961 es trasllada a Berlín. Allí comença a interessar-se per la història de l'art europeu i a desenrotllar el seu propi univers d'imatges que derivarà en l'anomenada «pintura ditiràmbica». Esta evoluciona, en els anys setanta, cap a la coneguda com a «pintura d'estil». En els anys huitanta sorgixen les pintures dedicades a Corot i Poussin. És en esta dècada quan comença a experimentar amb el volum. En 1981 sorgixen les seues primeres escultures, primerament en algeps i després en bronze, que denoten influències tan diverses com el classicisme grec, l'art africà, el cubisme o el surrealisme. A peces com Kopf o Hand seguixen una sèrie d'obres amb reminiscències cubistes inspirades en el conte de Lewis Caroll Alícia al país de les meravelles. Amb elles Lüpertz s'endinsa en el complex món del pintor-escultor, que no ha abandonat i que, durant la dècada dels huitanta i noranta, va donar com a fruit una galeria de grandioses escultures mitològiques com Ganimedes, Tità, Apol·lo, Prometeu o Paris.
  
L'obra de Lüpertz, juntament amb la de Baselitz, Immendorf o Kiefer, s'emmarca dins l'anomenat neoexpressionisme alemany que va iniciar a principis dels seixanta una estratègia de ruptura consistent en el rebuig de les tendències americanes predominants per a potenciar les anomenades «característiques germàniques». En les seues obres s'entremesclen el diàleg amb el passat i amb els mites clàssics, un profund sentiment religiós, el seu amor per la poesia i la literatura i un innegable afany de reivindicació de les arrels nacionals. Tot això unit a les seues constants referències al llegat artístic, tant clàssic com contemporani, ha donat com a fruit un univers autònom i únic que va començar amb la pintura i s'ha prolongat amb l'escultura.
  
Markus Lüpertz és, des de 1988, rector de l'Acadèmia Estatal de Belles Arts de Düsseldorf.
  
Per això, fent ús de les facultats previstes en el Decret 166/2000, de 31 d'octubre, del Govern Valencià, i a proposta conjunta del president de l'Institut Valencià d'Art Modern (IVAM) i del seu director gerent,
  
DECRETE
  
Article únic
  
Concedir el Premi Julio González de la Generalitat Valenciana en l'edició 2003 al pintor i escultor Markus Lüpertz, en reconeixement i homenatge per la seua contribució a la creació artística en el seu nivell internacional.
  
València, 30 de setembre de 2003
  
El president de la Generalitat,